**Tápióbicskei Bitskey Gyula**

(1854–1934)

Régi nemesi család sarja. Édesapja Fót községi jegyzője volt. A fiatal fiú tanulmányainak befejeztével Csömör községbe került helyettes jegyzőnek. Hat hónapi működés után 1879-ben a község népe jegyzővé választotta.

Községét 1901-ig mint választott jegyző, majd 1901 és 1928 között mint főjegyző szolgálta. Ezen hosszú idő alatt neve nemcsak a jegyzői kar, de a közvélemény előtt is fogalommá vált. Falujának élő, annak javát szolgáló, jóban-rosszban kitartó, tántoríthatatlan, hazafias érzelmű szakember volt. Munkájában az a cél vezette, hogy a többnyelvű (német és tót) lakosságot a magyarosodás útjára vezesse, élessze a nemzeti érzést, és ápolja a töretlen hazaszeretetet.

Munkássága azért is különösképpen jelentős, mert az általa vezetett falu érdekeit bármely oldalról jelentkező ellentétes törekvésekkel szemben képes volt megvédeni.

Bitskey Gyula már pályája kezdetén bekapcsolódott a megyei jegyzők karának közösségébe, és hathatósan, eredményesen tevékenykedett. Jelentős szerepet játszott az egész vármegye közéletében, törvényhatóságában, politikai mozgalmaiban. Hosszú közéleti pályáján mindig a becsület és a tisztesség útján maradt. Jelmondata ez volt: „Csak tiszta gallér és tiszta kéz!”

Munkásságának koronája Rákosszentmihály község fejlesztése volt. Megértette, hogy a kiépülni készülő Pusztaszentmihály – egészséges fejlődés mellett – majdan előkelő szerepet fog betölteni a Rákos mezején. Igyekezett ezt intézményesen elősegíteni: azon volt, hogy a vármegyének építészeti szabályrendelete legyen. Ezen intézkedésével teremtette meg annak a lehetőségét, hogy Pusztaszentmihályon is megalkossa az építészeti és szépészeti szabályrendeletet, mely aztán alapköve lett a fejlődésnek. A közigazgatási rendszer megteremtésével is elősegítette a nagyközséggé alakulást. Teljes odaadással támogatta a mai nagy és szép Rákosszentmihály létrejöttét.

Mindezek mellett állandóan gyarapította a közigazgatás szakirodalmát is; különböző szaklapokban jelentek meg nagy tudással, hozzáértéssel és zamatos magyarsággal megírt cikkei. Ezekben rámutatott az útra, melyen haladnunk kellett, hogy hazánk egészséges közigazgatási rendszeren alapuló törvényes rendje az ország fejlődését szolgálja.

Szakirodalmi működésére 1899-ben felfigyelt a belügyi kormányzat, és felkérték az akkor készülő „egyszerűsítési törvény” szerkesztésében való részvételre. Tanulmányában kiválóan oldotta meg feladatát, ezért I. Ferenc József osztrák császár és magyar király 1901-ben Arany Érdemkereszt kitüntetéssel jutalmazta.

A Vármegyei Jegyzői Egyesületnek sok éven keresztül alelnöke, később elnöke, az Országos Jegyzői Egyesület választmányának évtizedeken át tagja volt. A közgyűléseken alapos felkészültségét latba vetve harcolt a jó közigazgatásért, a jegyzői kar presztízsének emeléséért.

Számon tarthatjuk mint a Jegyzői Árvaház és Segítő Egyesület megteremtőjét is. A magyarországi jegyzők árváinak megmentésére országos jegyzői árvaház megépítését szorgalmazta. A gödöllői járás jegyzői kara az Erzsébet királynéról elnevezett Országos Árvaház és Segítő Egyesületnél 2500 koronás alapítványt létesített hálából.

Bitskey Gyula Csömör községet negyvenkilenc éven keresztül szolgálta. Nevéhez fűződik a községi iskolák fejlesztése, állami óvoda létesítése. Működésének eredményeként a község körorvosi székhely lett, és gyógyszertár létesült. Ebben az időszakban tette le az alapjait a postahivatalnak, valamint a távírdának is.

Kitartó munkával és szakértelemmel támogatta, hogy Budapest és Csömör között közvetlen vasúti összeköttetés létesüljön. Ez 1900-ban vált valóra, biztosítva Csömör község töretlen fejlődését.

1900-ban létesült az első közkönyvtár is, melyhez a Földmívelési Minisztérium 155 kötetet adományozott. A népkönyvtár kezelése a jegyző feladatai közé tartozott, ennek kapcsán Bitskey megalkotta a könyvtár működési szabályzatát. A könyvállomány bővítésére a község éves költségvetésében biztosított fedezetet.

1919 januárjában a községet is elérte a forradalom. Egy népgyűlésen a hatalomra jutottak feloszlatták a képviselő-testületet és az elöljáróságot. Az 1919. március 21. utáni szomorú események kapcsán négy és fél hónapig Bitskey Gyulának üldöztetésben, száműzetésben volt része. 1919 augusztusában Csömör község népe józanságának köszönhetően visszaállt a törvényes rend, és folytatódhatott a jegyző kitartó, alázattal végzett munkája.

A közszolgálatának negyvenesztendős jubileuma alkalmából tervezett díszgyűlés – a kitört forradalom és a polgári társadalomban dúló zavarok miatt – elmaradt. Az ünnepi megemlékezést ezért 1920-ban rendezték meg, melyen az ország jegyzői kara és számtalan közjogi méltóság is részt vett.

Politikai hitvallása ez volt: a nép bizalmát kiérdemelni, a választási küzdelmekbe bele nem avatkozni. Minden erejével a Keresztény Nemzeti Egyesülés Pártját támogatta, mert annak politikai programja, eszmeisége állt a legközelebb a meggyőződéséhez.

Bitskey Gyula negyvenkilenc évi áldásos működés után, 1928-ban vonult nyugdíjba. Csömör község képviselő-testülete rendkívüli közgyűlésén úgy döntött, hogy munkásságának elismeréséül a nyugalmazott főjegyzőről utcát nevez el.

1934. december 26-án hunyt el. A temetőben Csömör község díszsírhelyet adományozott számára, így biztosítva az emlékezés lehetőségét az utókornak.

Bitskey Gyula halála után, 1935. február 26-án leleplezték az Országos Árvaház és Segítő Egyesület és internátusai részére megfestett arcképét.

(Levéltári iratok alapján készítette unokája, *Boózné Bitskey Judit*)